[{"text_idx": "#000001", "text": "A i Y: Rhagolwg 2022"}, {"text_idx": "#000003", "text": "Pwy all anghofio ei pherfformiad anhygoel yn y Gemau Olympaidd? Camp unigol cofiadwy dros ben wnaeth ddangos ei chryfder yn amlwg iawn i\u2019r byd. Felly beth am eleni i\u2019r fedal aur? Wel, does neb yn gwybod, a\u0302 dweud y gwir. Does ganddi ddim ti\u0302m - ac mae, felly, yn annhebygol y gwelwn ni hi y tu allan i\u2019r adegau y gall reidio dros dim Awstria. Byddai\u2019n gymaint o bechod gadael Kiesenhofer yn 2021; mawr obeithio y gwelwn ni hi eto!"}, {"text_idx": "#000006", "text": "Yn ychwanegol at Wilco Kelderman a Felix Gro\u00dfschartner - sy\u2019n ymgeiswyr go lew ar ddosbarthiadau cyffredinol - maen nhw\u2019n cryfhau hynny\u2019n sylweddol drwy ychwanegu Aleksandr Vlasov, Sergio Higuita a Jai Hindley i\u2019w carfan. Mae\u2019r tri eisoes wedi profi eu gallu dros dair wythnos mewn Grand Tours, gyda Vlasov yn un o\u2019r rhai sydd wedi bod yn agos at y brig ers blwyddyn neu ddwy bellach. Higuita yn Golombiad ifanc talentog sydd heb dorri drwodd yn glir eto, a Hindley\u2019n adnabyddus am ei berfformiad yn Giro d\u2019Italia 2020. Vlasov sydd wedi profi\u2019i hun fwyaf, ac mae\u2019n bur debyg mai fo fydd eu prif arweinydd. Ond, rhaid cofio hefyd fod Sam Bennett wedi cyrraedd y garfan ynghyd a\u2019i arweinwyr yn y tre\u0302n gwibio Ryan Mullen a Shane Archbold, felly bydd cydbwyso amcanion gwibio a DC yn y Tour yn destun cryn benbleth. Ond braf gweld Bora\u2019n dim DC difrifol, ac edrych ymlaen at eu gweld yn blaguro."}, {"text_idx": "#000010", "text": "Y mis y byddai ambell un yn ei hepgor mae\u2019n siwr, gan nad ydy\u2019r seiclo\u2019n dechrau tan Omloop Het Nieuwsblad ar y penwythnos olaf, yn eu tyb nhw. Rwtsh llwyr! Chwefror ydy un o\u2019r misoedd gorau ar gyfer gwylio seiclo; cymaint yn ysu i greu argraff ac mae\u2019r rasio mor gystadleuol. Ruta del Sol yn Andaluci\u0301a (gan gynnwys ras i\u2019r menywod am y tro cyntaf), Valenciana, E\u0301toile de Besse\u0300ges, Tour des Alpes Maritimes et du Var a\u2019r Tour de la Provence, heb anghofio rasys ar y Penrhyn Arabaidd (Saudi Tour, Oman Tour, UAE Tour). Mae safon y reidwyr sy\u2019n rasio yn hurt o uchel. Bydd y cyfan yn cychwyn ddydd Sul (heddiw) gyda GP Marseillaise, pan fydd y tymor seiclo traws yn dod i ben gyda phencampwriaethau\u2019r byd. Erbyn diwedd y mis, bydd tymor y clasuron yn dechrau yn Omloop Het Nieuwsblad a Kuurne-Bruxelles-Kuurne. Dyshgwl mla\u0302n!"}, {"text_idx": "#000013", "text": "Mae EF wedi datblygu\u2019n dim mawr ar lefel Grand Tour llynedd a flwyddyn gynt yn fwy nag erioed o\u2019r blaen. Rigoberto Ura\u0301n yn y Tour a Hugh Carthy yn y Giro a\u2019r Vuelta. Mae ganddynt gohort da o reidwyr all serennu mewn cymalau ac hefyd fel domestiques - Simon Carr, Jonathan Caicedo, Stefan Bisegger ac Alberto Bettiol yn eu plith. Ond, maen nhw wedi mynd i\u2019r cam nesaf eleni, gyda\u2019r seren ddangosodd ei ddoniau\u2019n y Dauphine, Mark Padun, yn neidio draw o Bahrain. Fo fydd yr arweinydd mewn ambell i ras gymalau neu hyd yn oed Grand Tour. Dwi\u2019n edrych ymlaen yn fawr hefyd at weld y Cymro Owain Doull yn blodeuo, gobeithio, yn y crys pinc, gan fanteisio ar gyfle o\u2019r newydd wedi cymaint o flynyddoedd dan adain Brailsford ac Ineos."}, {"text_idx": "#000015", "text": "Mae\u2019r driawd gref yn sicr o fod wrth galon ymdrechion FDJ y tymor hwn, a hwythau\u2019n reidwyr talentog sydd, ar un llaw, wedi profi\u2019u gallu mewn rasys mawrion, ond heb gymryd y cam nesaf. Dim ond 22 oed yw E\u0301vita Muzic\u0301 ac mae\u2019n barod yn bencampwraig Ffrainc; yn ddringwraig talentog fydd yn sicr yn anelu am gymalau os nad y DC yn y Giro Rosa (lle mae eisoes wedi ennill cymal) a\u2019r Tour de France wrth gwrs. Cecilie Uttrup Ludwig yn enw cyfarwydd i ni gyd a hithau wedi\u2019n diddanu yn y clasuron ers rhai blynyddoedd bellach; er iddi ond casglu ambell fuddugoliaeth yn y ddwy flynedd diwethaf, mae\u2019n parhau i fod reit yn ei chanol hi, a bydd hi\u2019n ysu i droi cymaint o ganlyniadau 10-uchaf yn fuddugoliaethau mawr eleni. I gloi, mae Marta Cavalli, 23, eisoes wedi dangos cryn gryfder yn y clasuron (8fed yn Strade Bianche, er enghraifft) a\u2019i bod yn gallu brwydro gyda\u2019r gorau; bydd Ludwig a Cavalli yn elwa o\u2019i gilydd yn y clasuron y Gwanwyn hwn dwi\u2019n siwr."}, {"text_idx": "#000016", "text": "Mae byrdwn y bwlch di-fuddugoliaeth yn y Tour i\u2019r Ffrancwyr ar ysgwyddau David Gaudu a Thibaut Pinot yn enwedig wedi bod yn drwm iawn ar brydiau. A hwythau wedi profi eu gallu yn y gorffennol, does dim syndod fod eu rheolwr angerddol, Marc Madiot, yn disgwyl pethau mawr ganddynt eleni. Ond, mewn gwirionedd, gwyddwn fod Pogac\u030car, Roglic\u030c et al ar lefel uwch, ac annoeth ydy rhoi cymaint o bwysau ar eu hysgwyddau. Ond mae pawb yn mwynhau rhywfaint o\u2019r je ne sais quoi Ffrengig maen nhw\u2019n ei gynnig yn y mynyddoedd, a gobeithio y gwnawn nhw serennu ar y llethrau eleni."}, {"text_idx": "#000019", "text": "Mae\u2019r rhestr o wibwyr cryfion yn peloton y dynion yn ddibendraw. Caleb Ewan, dybiwn i, yw\u2019r gwibiwr cryfaf yn y peloton, gyda Fabio Jakobsen, Arnaud De\u0301mare a Sam Bennett yn dynn ar ei sodlau. Mae o wedi symud i Bora, ac fel sy\u2019n arferol, mae\u2019n un o nifer o wibwyr sydd wedi newid lifrai eleni. Dylan Groenewegen wedi symud i Bike-Exchange, gan ryddhau gwacter i Christophe Laporte sy\u2019n ymuno a\u0302\u2019r gwibiwr ifanc David Dekker yn Jumbo Visma. Elia Viviani wedi symud i Ineos Grenadiers a Peter Sagan wedi neidio i TotalEnergies. Ar ben hyn oll, dylid cofio am Philipsen a Merlier o Alpecin-Fenix, Nizzolo (Israel), Ackermann (UAE), Bauhaus (Bahrain) a Gaviria (UAE) sy\u2019n brofiadol a galluog."}, {"text_idx": "#000020", "text": "Un o ser tymor 2020 gyda chymal o\u2019r Tour a buddugoliaeth yn La Fle\u0300che Wallonne wnaeth ddim dangos yr un fflach yn 2021. O drosglwyddiad trafferthus o DSM i UAE ym mis Ionawr i anaf i\u2019w glun erbyn diwedd y tymor, 7fed yn Liege oedd canlyniad gorau ei dymor. Mae wedi datgan mae cyrraedd ei lefel o 2020 yw ei nod eleni; ac yntau ond 23 oed, mae dyfodol disglair o\u2019i flaen gobeithio. Ond bydd yn rhaid aros am ychydig cyn ei weld yn o\u0302l yn y peloton gan ei fod am gael llawdriniaeth ar ei glun yn y misoedd nesaf."}, {"text_idx": "#000021", "text": "Ineos - Penbleth arall?: Yr wythnos yma mi drawyd y byd seiclo gan newyddion o anafiadau difrifol i Egan Bernal tra\u2019n hyfforddi, ac er ei fod mewn cyflwr sefydlog ac ymwybodol ers rhai dyddiau bellach, mae\u2019n llawer rhy gynnar i ddarogan pryd ac os y bydd o\u2019n dychwelyd. Mae\u2019n sicr y bydd yn rhaid i Ineos addasu eu cynlluniau oherwydd hyn gan fod Bernal yn arweinydd clir ar lefel Pogac\u030car a Roglic\u030c, ond pwy sydd am gamu yn y bwlch? Does dim prinder o arweinwyr naturiol a thalentog yn eu rhengoedd; Richard Carapaz, Geraint Thomas, Tao Geoghegan Hart, Richie Porte, Pavel Sivakov, Dani Martinez ac Adam Yates. Fodd bynnag, bydd yn rhaid iddynt gydbwyso amcanion pob un o\u2019r rhain ag amcanion reidwyr newydd eu carfan a reidwyr iau eu carfan. Elia Viviani, y gwibiwr sy\u2019n dychwelyd wedi sbel yn Cofidis; Tom Pidcock, seren ifanc sydd am brofi ei allu ar amrywiaeth o dirwedd; Ethan Hayter, seren ifanc y Tour of Britain; ar ben Carlos Rodriguez, Omar Fraile, Luke Plapp a Ben Tulett. Super-team go iawn ddylai gael llu o ganlyniadau cadarnhaol eleni os y gallen nhw reoli egos gwahanol a gwneud penderfyniadau tactegol crefftus."}, {"text_idx": "#000024", "text": "Yn nhymor cyntaf eu bodolaeth yn 2021, y reidiwr gorau yn hanes y gamp, Marianne Vos, oedd yn gyfrifol am gryn lwyddiant y garfan wrth iddi sicrhau saith buddugoliaeth o\u2019u deuddeg. Daeth y gweddill drwy law Anna Henderson a Riejanne Markus. Prydeinwraig ifanc, talentog sy\u2019n gryf ar dirwedd bryniog yw Henderson, fydd yn ysu i ddatblygu ymhellach eleni, tra bo Markus yn un sydd ar drothwy buddugoliaeth fawr yn sgil nifer o ganlyniadau deg uchaf. Ond mae Jumbo wedi ychwanegu haen arall o brofiad a thalent i\u2019w carfan eleni drwy Coryn Labecki (ne\u0301e Rivera), ac fel y gwnaeth Eluned King ysgrifennu wythnos diwethaf, bydd ganddi dipyn fwy o ryddid i ddangos ei thalent gwibio yn lifrai Jumbo ac mi all hynny arwain at dipyn fwy o lwyddiant."}, {"text_idx": "#000026", "text": "Drwy eu tactegau amheus ddaeth i\u2019r amlwg yn y gyfres ddogfen ar Netflix, mae Movistar wedi tyfu\u2019n destun cryn dychan. Mi fuon nhw\u2019n ceisio cydbwyso amcanion tri reidiwr, ond eleni, mae\u2019n ymddangos eu bod nhw\u2019n llwyddo i flaenoriaethu dau reidiwr. Mae Enric Mas yn dalent sydd heb ddangos ei orau, yn fy marn i, ac mi all flodeuo os y caiff o\u2019i flaenoriaethu fel arweinydd. Wedi iddo symud o Ineos, bydd Ivan Sosa yn reidiwr arall i\u2019w wylio eleni. Dringwr talentog arall o Golombia fydd yn cael mwy o gyfle, heb os, i ddangos ei ddoniau gyda Movistar yn hytrach na brwydro yn hierarchaeth Ineos. Os y gallen nhw gydbwyso amcanion y ddau reidiwr, mi fydd hi\u2019n dymor llwyddiannus o\u2019r diwedd i\u2019r ti\u0302m o Sbaen."}, {"text_idx": "#000028", "text": "Mae gan di\u0302m Movistar y peloton arall ddau arweinydd talentog dros ben i barhau i arwain eu cad eleni. Bydd llygaid y cyn-bencampwraig byd Annemiek van Vleuten ar y Tour de France Femmes, a hithau wedi ennill y Giro ddwywaith, yn ogystal a\u0302\u2019r rasys undydd y mae hi\u2019n hen gyfarwydd a hwy. Reidiwr amryddawn iawn fydd yn sicr o ysu i ailadrodd llwyddiant aruthrol y ddwy flynedd ddiwethaf. A phan na fydd van Vleuten yn serennu, mi all Movistar ddibynnu ar y wibwraig o Ddenmarc, Emma Norsgaard. Cafodd dymor llwyddiannus iawn yn 2021, a hithau ond yn 21 oed bryd hynny, gyda buddugoliaeth cymal yn y Giro yn uchafbwynt; ond ei hamcan eleni mae\u2019n siwr fydd trosi llu o ganlyniadau 5- a 10-uchaf i fuddugoliaethau."}, {"text_idx": "#000030", "text": "Ben O\u2019Connor - yr Awstraliad sy\u2019n tanio gobeithion y genedl o ennill Grand Tour am y tro cyntaf ers Cadel Evans ddegawd yn o\u0302l - yw un o\u2019r reidwyr i\u2019w gwylio eleni, yn ddi-os. Hynny\u2019n bennaf wedi\u2019i berfformiad annisgwyl yn y Tour de France, lle enillodd gymal a gorffennodd yn 4ydd ar y DC. Os ydy AG2R Citroe\u0308n yn ymrwymo y tu o\u0302l iddo fel arweinydd, mi all fod yn fygythiad gwirioneddol ar y DC mewn rasys cymalau mawr."}, {"text_idx": "#000032", "text": "Mae anafiadau wedi arafu datblygiad Remco Evenepoel yn y blynyddoedd diwethaf, ond dangosodd allu di-os ond diffyg profiad disgwyliedig yn rasys 2021. Mae\u2019r pwysau sydd wedi\u2019i roi ar ei ysgwyddau yn gwneud cyfiawnder a\u2019i dalent, ond mi all fod yn broblem iddo hefyd. Mae disgwyliadau mawr ohono, a dwi\u2019n gobeithio y caiff gyfle i ddangos ei ddoniau heb i\u2019r pwysau fod yn ormod iddo. Newydd droi\u2019n 22 oed mae o, ac mae\u2019n amlwg fod dyfodol disglair o\u2019i flaen os y caiff ryddid gan y gwylwyr a\u2019r cyfryngau i wneud hynny."}, {"text_idx": "#000034", "text": "Super-team mwyaf peloton y menywod; 13 reidiwr yn rhan o\u2019r garfan, a phob un ohonyn nhw\u2019n cynnig talent a gallu aruthrol i\u2019r garfan. Elena Cecchini, Niamh Fisher-Black, Roxane Fournier, Lotte Kopecky, Christine Majerus, Ashleigh Moolman, Amy Pieters (wedi anafu ar hyn o bryd), Marlen Reusser, Anna Shackley, Lonneke Uneken, Chantal van den Broek-Blaak, Kata Blanka Vas a Demi Vollering. Y cwestiwn yw, sut maen nhw\u2019n cynnal harmoni lle gallent gydweithio\u2019n effeithlon tra\u2019n galluogi i\u2019r unigolion talentog hyn ddangos eu doniau a chynhyrchu canlyniadau? Bydd profiad Anna van der Breggen, sydd newydd ymddeol a bellach yn directeuse sportive yn y garfan, yn hollbwysig yn eu hymgyrch eleni."}, {"text_idx": "#000035", "text": "Ras wyth cymal newydd fydd yn dilyn ras y dynion, gan ddechrau ar y Champs-E\u0301lyse\u0301es a gorffen ar La Planche des Belles Filles, fydd yn arddangos y gorau o seiclo menywod. Pa reidwyr fydd yn anelu am y brig? Van Vleuten yn erbyn SD Worx yn erbyn Trek Segafredo? Neu a fydd hi\u2019n fwy cymhleth na hynny? Beth bynnag a ddaw, mae\u2019n argoeli i fod yn wythnos ardderchog o rasio, a dwi\u2019n edrych ymlaen yn fawr iawn yn barod."}, {"text_idx": "#000037", "text": "Super team arall peloton y menywod yw Trek-Segafredo, sydd efallai heb restr mor hirfaith ag SD Worx ond yn llwyddo ar werthoedd cadarnhaol o gyd-weithio a gweithio dros gyd-reidwyr. Lizzie Deignan, Audrey Cordon-Ragot, Lucinda Brand, Ellen van Dijk, Elisa Longo Borghini a phencampwraig y byd Elisa Balsamo yw se\u0302r y garfan a gobeithio\u2019n fawr y gwnawn nhw barhau i serennu eleni."}, {"text_idx": "#000038", "text": "UAE: Ti\u0302m gwan ag enillydd bellach yn di\u0302m cryf ag enillydd"}, {"text_idx": "#000039", "text": "Mae Tadej Pogac\u030car wedi ennill dau Tour de France o\u2019r bron. Does dim llawer iawn o reidwyr yn gwneud hynny, ac mi wnaeth ei berfformiad urddasol a hurt o gryf yn y Tour llynedd sefydlu ei le fel gwir bencampwr. Er, yn ei ddwy fuddugoliaeth yn Ffrainc, i\u2019w dim fod gydag o pan yr oedd eu hangen (ar y cyfan), doedden nhw ddim yn gryf iawn, ac yn sicr ddim yn rhan annatod o\u2019i fuddugoliaethau. Mae\u2019n bosib iawn y gwnaiff hynny newid eleni wrth i driawd o ddringwyr cryf - Marc Soler (o Movistar), Joao Almeida (o Quickstep) a George Bennett (o Jumbo) - ymuno a\u0302\u2019r garfan. Mae hynny\u2019n rhoi dyfnder mawr yn y garfan fydd yn gallu rhoi cefnogaeth i Pogac\u030car yn debyg i\u2019r timau mawr eraill. O weld y newidiadau hyn, mae popeth bellach o blaid Pogac\u030car ar gyfer tymor llwyddiannus; mae\u2019n anelu am y Tour a\u2019r Vuelta eleni. Ond dwi hefyd yn gobeithio y cawn ni weld un ai Soler neu Almeida yn cael cyfle i serennu yn y Giro."}, {"text_idx": "#000040", "text": "Er mai ti\u0302m yn yr ail adran yw carfan dynion UnoX, maen nhw eisoes wedi cael eu dewis ar gyfer rhai rasys mawr fel Paris-Roubaix a bydd hi\u2019n braf gweld y garfan Norwyeg yma yn cael cyfle i greu argraff. Yn peloton y menywod, fodd bynnag, mae UnoX yn di\u0302m WorldTour sy\u2019n cynnwys nifer o reidwyr all fygwth am ganlyniadau mawr eleni. Yn eu plith, mae Joss Lowden, perchennog record awr y byd i fenywod, yn ogystal a\u0302 Hannah Barnes sydd yn aml yn bresennol ar ddiwedd rasys undydd. Mae\u2019r Gymraes Elinor Barker hefyd yn rhan o\u2019r garfan; a hithau\u2019n ei thymor cyntaf ar yr heol ers 2019, dwi\u2019n edrych ymlaen yn fawr at weld sut hwyl gaiff hi eleni."}, {"text_idx": "#000042", "text": "Fel y gwnaethon ni grybwyll yn gynharach, mae\u2019n ddechrau newydd i SD Worx wedi ymddeoliad Anna van der Breggen. Ond, mae\u2019r reidwraig ifanc Demi Vollering yn fwy na pharod ac yn fwy nag abl i gamu i\u2019w hesgidiau. Yn 2020 y daeth hi i\u2019n sylw ni gyntaf yn lifrai Parkhotel-Valkenburg lle gorffennodd ar y podiwm yn La Course, a bu SD Worx yn gyflym iawn yn ei harwyddo ar gyfer 2021. Yn dangos ei thalent, mi roddodd reidwyr mwy profiadol ffydd ynddi ar draws y tymor a gweithio er ei budd, ac mi wnaeth hynny ddwyn ffrwyth wrth i Vollering ddod yn fuddugol yn nhaith Prydain, Lie\u0300ge Bastogne Lie\u0300ge a La Course. Mewn 44 diwrnod o rasio, gorffennodd yn y deg uchaf ar 28 o\u2019r rheiny. Reidwraig dalentog iawn sydd ond yn 25, a gyda van der Breggen bellach yn gymorth o\u2019r car fel DS, mae gan Vollering yr holl adnoddau a\u2019r talent i lwyddo ymhellach eleni."}, {"text_idx": "#000043", "text": "Y drindod: brwydrau pellach? Neu tri\u2019n troi\u2019n bedwar? Yn bump?"}, {"text_idx": "#000045", "text": "Diolch am ymuno a mi ar wibdaith o edrych ymlaen at y tymor sydd i ddod; mae\u2019r cyfan yn dechrau o ddifri yn yr wythnosau nesaf. Mi wnewch chi\u2019n sicr elwa o danysgrifiad i un ai GCN+ neu Eurosport gan mai ar y llwyfannau hynny y bydd y rasio\u2019n cael ei ddarlledu."}]